Vyhodnotenie medzirezortného pripomienkového konania

	Uznesenia Národnej rady SR č. 1333/2001 a 1336/2001 boli zaslané podpredsedovi vlády Ľ. Fogašovi, podpredsedovi vlády I. Miklošovi, ministrovi hospodárstva, ministrovi školstva, ministrovi dopravy, pôšt a telekomunikácií, ministerke financií, ministrovi pôdohospodárstva, ministrovi práce, sociálnych vecí a rodiny a prezidentovi prezídia FNM SR.

K uzneseniu NR SR č. 1333/2001:

K úlohe C.1 uznesenia NR SR č. 1333/2001 sa vyjadrili kancelária podpredsedu vlády I. Mikloša, Ministerstvo práce, sociálnych vecí a rodiny SR a Ministerstvo financií SR.

Kancelária podpredsedu vlády I. Mikloša uviedla, že v súčasnosti sa takýto materiál nepripravuje.
Ministerstvo financií SR sa vyjadrilo, že sa ho úloha netýka.
Ministerstvo práce, sociálnych vecí a rodiny SR vyslovilo s úlohou súhlas a ako gestorov navrhlo ekonomických ministrov.

K úlohe C.2 uznesenia NR SR č. 1333/2001 sa vyjadrili Ministerstvo školstva SR a Ministerstvo práce, sociálnych vecí a rodiny SR.

Ministerstvo školstva SR detailnejšie uviedlo situáciu v školstve do r. 2003 – pomaturitné a nadstavbové formy štúdia, doktorandské štúdiá a pod., čím vyjadrilo priebežné plnenie predmetnej úlohy. 
Ministerstvo práce, sociálnych vecí a rodiny SR podporilo predmetnú úlohu a uviedlo, že gestorom by malo byť Ministerstvo školstva SR.

K úlohe C.3 uznesenia NR SR č. 1333/2001 sa vyjadrili Ministerstvo hospodárstva SR, Ministerstvo dopravy, pôšt a telekomunikácií SR a prezident prezídia FNM SR.

Všetci oslovení uviedli postup a predpisy, podľa ktorých sa odmeňujú štatutárne orgány v štátnych podnikoch.
Ministerstvo pôdohospodárstva uviedlo, že v štátnych  podnikoch v rezorte pôdohospodárstva nie je potrebná revízia a úprava postupu odmeňovania.

K úlohe C.4 uznesenia NR SR č. 1333/2001 sa vyjadrili kancelária podpredsedu vlády I. Mikloša a Ministerstvo práce, sociálnych vecí a rodiny SR.
 
Vyjadrenia uvedených členov vlády boli rozporné. Podľa vyjadrenia kancelárie podpredsedu vlády I. Mikloša, uvedená úloha by mala byť splnená v materiáli Ministerstva práce, sociálnych vecí a rodiny SR – Národný plán zamestnanosti – schválený uznesením vlády SR č. 908/2000.
Ministerstvo práce, sociálnych vecí a rodiny SR uviedlo, že úloha je splnená prijatím Národného plánu regionálneho rozvoja SR predloženého Ministerstvom výstavby a regionálneho rozvoja SR. Materiál bol schválený uznesením vlády SR č. 240/2001.

Z uvedeného dôvodu je návrh uznesenia spracovaný alternatívne.

K úlohe C.5 uznesenia NR SR č. 1333/2001 sa vyjadril podpredseda vlády I. Mikloš s tým, že úloha je splnená predložením materiálu Princípy, výsledky a ďalšie smerovanie hospodárskej politiky.

K úlohe C.6 uznesenia NR SR č. 1333/2001 sa vyjadrilo Ministerstvo práce, sociálnych vecí a rodiny SR a odsúhlasilo ju v znení uvedenom v návrhu uznesenia. 

K úlohe C.7 uznesenia NR SR č. 1333/2001 sa vyjadril podpredseda vlády Ľ. Fogaš s tým, že nie je potrebné do Legislatívnych pravidiel vlády SR zapracovať samostatnú „doložku o vplyve na zamestnanosť“ nakoľko tento údaj sa uvádza v dôvodovej správe.

K uzneseniu NR SR č. 1336/2001:

K úlohe C uznesenia NR SR č. 1336/2001 sa vyjadril minister hospodárstva a úlohu odsúhlasil s tým, že úloha – pripraviť návrh legislatívnej normy na zriadenie Národného úradu pre cestovný ruch s termínom rok 2002 – bola ministrovi hospodárstva uložená uznesením vlády SR č. 185/2001.